b'\n_START_ARTICLE_\nFender Stratocaster\n_START_SECTION_\nHistorie\n_START_PARAGRAPH_\nFender Electric Instrument Manufacturing Company, n\xc3\xa5 kjent som Fender Musical Instruments Corporation, ble grunnlagt av n\xc3\xa5 avd\xc3\xb8de Leo Fender, og spilte en ledende rolle i utviklingen av elektriske gitarer. Den f\xc3\xb8rste elektriske gitaren firmaet produserte var Fender Broadcaster. P\xc3\xa5 grunn av at Gretsch hadde en serie trommer med navnet Broadkaster, m\xc3\xa5tte Fender fjerne navnet Broadcaster fra gitaren. I en kort periode i 1950/1951 bar derfor ikke gitaren noe modellnavn, og disse gitarene har av samlere senere f\xc3\xa5tt navnet Nocaster (et navn Fender ogs\xc3\xa5 tok til seg og registrerte som sitt varemerke). Litt ut i 1951 kom Fender med navnet Fender Telecaster, og en annen modell Fender som hette Esquire. Selv om disse gitarene slo godt an i markedet, insisterte mange av datidens gitarister p\xc3\xa5 \xc3\xa5 bruke en Bigsby vibrato, en mekanikk i stolen som varierer spennet i strengene for \xc3\xa5 f\xc3\xa5 en vibrato/tremolo-effekt. Istedenfor \xc3\xa5 legge til en Bigsby eller noe lignende, bestemte Fender seg for \xc3\xa5 produsere en helt ny linje av gitarer \xe2\x80\x94 Fender Stratocaster._NEWLINE_Leo Fenders avgj\xc3\xb8relse om \xc3\xa5 finne opp en ny gitar var ogs\xc3\xa5 p\xc3\xa5virket av flere store gitarister p\xc3\xa5 den tiden, Bill Carson og Rex Galleon f. eks., som etterspurte en gitar med en annen fasong enn Telecasteren, som de syntes hadde skarpe kanter og var ubehagelig mot brystkassen og h\xc3\xb8yrearmen. Under konstruksjonen av kroppen til Stratocasteren ble derfor en stor del av baksiden, og den \xc3\xb8verste delen som h\xc3\xb8yrearmen hviler mot, kuttet bort for \xc3\xa5 \xc3\xb8ke komforten under spilling. Dermed var The Custom Contour Body skapt._NEWLINE_Den nye kroppen sammen med den \xc2\xabsynkroniserte tremolo\xc2\xbb-stolen var en revolusjonerende design for datidens gitarer. Gitaren besto av en p\xc3\xa5skrudd 21-b\xc3\xa5nds l\xc3\xb8nnehals med l\xc3\xb8nnegripebrett, tre single coil-mikrofoner, en 3-veis vendbar bryter for \xc3\xa5 bytte mellom mikrofonene, en volumkontroll og to tonekontroller for de to f\xc3\xb8rste mikrofonene. Patenter ble tatt for alle disse nye designene, og Stratocasteren kom p\xc3\xa5 markedet tidlig i 1954 for $249.50._NEWLINE_Produksjonen av den forholdsvis enkle Telecasteren fortsatte. Dette var en fornuftig avgj\xc3\xb8relse, b\xc3\xa5de Stratocasteren og Telecasteren beholdt sin popularitet blant gitarister._NEWLINE_Det Stratocasteren kanskje er mest kjent for, er den \xc2\xabcrispy\xc2\xbb lyden som oppn\xc3\xa5s n\xc3\xa5r to av singlecoil-mikrofonene brukes samtidig. I de tidligste modellene var bryteren som byttet mellom mikrofonene kun 3-veis, ment for kun \xc3\xa5 bruke en mikrofon om gangen. Det gikk ikke lang tid f\xc3\xb8r det ble popul\xc3\xa6rt \xc3\xa5 l\xc3\xa5se bryteren i midtstilling mellom mikrofonene, enten ved \xc3\xa5 kile en fyrstikk i bryteren, eller rett og slett skru opp gitaren og lodde om p\xc3\xa5 ledningene. Etterhvert kom gitaren med 5-veis bryter s\xc3\xa5 man ikke trengte \xc3\xa5 ty til denslags l\xc3\xb8sninger._NEWLINE_Stratocasterens historie gjennom 50 \xc3\xa5r p\xc3\xa5 markedet er imponerende. Det er den mest kopierte elektriske gitaren gjennom tidene, og populariteten viser ingen tegn til \xc3\xa5 minke. Den er fortsatt en av de mest popul\xc3\xa6re modellene._NEWLINE_Den som f\xc3\xb8rst gjorde Fender Stratocaster til et begrep var rockeartisten Buddy Holly i 1957, som gjennom instrumentet skapte den spesielle sounden som b\xc3\xa5de The Beatles og andre artister har kopiert. Ti \xc3\xa5r senere brakte gitarvirtuosen Jimi Hendrix Stratocasteren et langt skritt videre ved \xc3\xa5 \xc3\xa5pne helt nye muligheter for elektrisk rockemusikk.'